Stromová 1,  813 30 Bratislava 1

OCHRANA OSOBNÝCH ÚDAJOV / UPLATŇOVANIE PRÁV DOTKNUTÝCH OSÔB

V súlade s Nariadením Európskeho parlamentu a rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a so zákonom č. 18/2018 Z. z. o ochrane osobných údajov a o zmene a doplnení niektorých zákonov, Ministerstvo školstva, vedy, výskumu a športu Slovenskej republiky (ďalej len „MŠVVaŠ“) ďalej zverejňuje informácie o tom, ako si môžu dotknuté osoby uplatňovať voči MŠVVaŠ svoje práva vyplývajúce z uvedených právnych predpisov.

1.	Kontaktné údaje osoby poverenej vybavovaním žiadostí a poskytovaním informácií k uplatňovaniu práv dotknutej osoby

Osobou, ktorej môžu dotknuté osoby adresovať žiadosť vo veci uplatňovania svojich práv týkajúcich sa spracúvania osobných údajov MŠVVaŠ, je zodpovedná osoba určená MŠVVaŠ, poverená vybavovaním žiadostí a poskytovaním informácií k uplatňovaniu týchto práv (ďalej len „ZOM“). Jej kontaktné údaje sú: Mgr. Katarína Zgalinovičová, doručovacia adresa: MŠVVaŠ, Osobný úrad, Stromová 1, 813 30 Bratislava, e-mail: zodpovednaosoba@minedu.sk, tel.: +421 2 59 374 247.

2.	Spôsob a forma odpovede na žiadosť

Odpoveď na žiadosť MŠVVaŠ poskytne v takej forme, v akej bola žiadosť podaná (písomne alebo elektronicky), ak dotknutá osoba nepožiada o poskytnutie informácie iným spôsobom. 

Ak bude žiadosť podaná elektronicky, musí byť podpísaná kvalifikovaným elektronickým podpisom. Ústne poskytovanie informácií je možné vo výnimočných prípadoch, je však podmienené preukázaním totožnosti dotknutej osoby a je potrebné o ňom spísať úradný záznam, ktorý dotknutá osoba vlastnoručne podpíše. 

Ak by malo MŠVVaŠ oprávnené pochybnosti o totožnosti fyzickej osoby, ktorá podáva žiadosť, môže požiadať o poskytnutie dodatočných informácií potrebných na potvrdenie jej totožnosti. 

Keďže aj pri postupe vybavovania žiadostí MŠVVaŠ dbá o bezpečnosť osobných údajov, v prípade pochybností nebude reagovať elektronicky na správy bez kvalifikovaného elektronického podpisu. V týchto prípadoch sa žiadosti, v ktorých sú sprístupňované osobné údaje, vybavia písomne do vlastných rúk. 

3.	Lehota na vybavenie žiadosti

MŠVVaŠ poskytne dotknutej osobe informácie o opatreniach, ktoré sa prijali na základe žiadosti, do jedného mesiaca od jej doručenia. Uvedenú lehotu môže MŠVVaŠ v odôvodnených prípadoch s ohľadom na komplexnosť a počet žiadostí predĺžiť o ďalšie dva mesiace, a to aj opakovane. MŠVVaŠ je povinné dotknuté osoby informovať o každom takom predĺžení do jedného mesiaca od doručenia žiadosti spolu s dôvodmi predĺženia lehoty. 

Objektívnym dôvodom predĺženia lehoty je napríklad situácia, ak MŠVVaŠ si od dotknutej osoby vyžiada doplnenie informácií potrebných k posúdeniu a vybaveniu žiadosti, pričom doplnenie požadovaných informácií nebude vybavené obratom. Dôvodom môže byť aj výskyt bezpečnostných incidentov, ktoré by ohrozili informačné systémy MŠVVaŠ.

Ak MŠVVaŠ neprijme opatrenia na základe žiadosti, je povinné do jedného mesiaca od jej doručenia informovať dotknutú osobu o dôvodoch nekonania a o možnosti podať návrh na Úrad na ochranu osobných údajov Slovenskej republiky. 

4.	Informácia o zavedení a výške poplatkov za vybavenie žiadostí a poskytnutie informácií. 

Informácie, oznámenia a opatrenia sa poskytujú bezodplatne. Ak by bola žiadosť zjavne neopodstatnená alebo neprimeraná najmä pre jej opakujúcu sa povahu (t. j. týkajúca sa tých istých osobných údajov ako aj toho istého uplatňovaného práva), MŠVVaŠ môže: 
a) požadovať primeraný poplatok zohľadňujúci administratívne náklady na poskytnutie informácií, na oznámenie alebo na uskutočnenie požadovaného opatrenia, alebo 
b) odmietnuť konať na základe žiadosti.

Vypracovala: Mgr. Katarína Zgalinovičová, ZOM